62023TJ1189_RES
Sag T-1189/23
Identité et Démocratie Parti (ID Parti)
mod
Myndigheden for Europæiske Politiske Partier og Europæiske Politiske Fonde
Rettens dom (Sjette Udvidede Afdeling) af 10. september 2025
»Regler for institutionerne – Myndigheden for Europæiske Politiske Partier og Europæiske Politiske Fonde – afgørelse, hvorved et politisk parti pålægges en sanktion – artikel 27, stk. 2, litra a), nr. vi), i forordning (EU, Euratom) nr. 1141/2014 – ansvar uden for kontraktforhold«
EU-ret – statut for og finansiering af europæiske politiske partier og europæiske politiske fonde – finansielle sanktioner pålagt af Myndigheden for Europæiske Politiske Partier og Europæiske Politiske Fonde – sanktion pålagt et politisk parti for bevidst fremlæggelse af ukorrekte oplysninger – begrebet bevidst fremlæggelse af ukorrekte oplysninger – et parti, der på de sociale medier opretholder offentliggjorte oplysninger, som nævner et tidligere medlem af partiets formandskab som et nuværende medlem, med viden om, at oplysningerne er urigtige – udelukket
[Europa-Parlamentets og Rådets forordning nr. 1141/2014, art. 27, stk. 2, litra a), nr. vi)]
(jf. præmis 74-100, 102-110 og 117)
Resumé
I forbindelse med et annullations- og erstatningssøgsmål, som Retten delvist gav medhold i, tog Retten for første gang stilling til en afgørelse truffet af Myndigheden for Europæiske Politiske Partier og Europæiske Politiske Fonde (herefter »Myndigheden«), hvorved denne pålagde en finansiel sanktion i henhold til artikel 27 i forordning nr. 1141/2014 (
1
).
Sagsøgeren, Patriotes.eu, der tidligere bar navnet Identité et Démocratie Parti (ID Parti), var registreret som et europæisk politisk parti. Den 9. marts 2022 fremsendte sagsøgeren et brev til Myndigheden, hvortil der som bilag var vedhæftet en ajourført liste over medlemmerne af partiets formandskab, hvor navnet på et af dets medlemmer ikke havde fremgået siden den 16. februar 2022 (herefter »det omtvistede formandskabsmedlem«). Eftersom denne ændring ikke straks blev foretaget på sagsøgerens websted og sociale medier, fremsendte Myndigheden den 23. marts 2022 en anmodning om oplysninger til sagsøgeren om modstriden mellem meddelelsen af 9. marts 2022 og de offentliggjorte oplysninger på sagsøgerens websted og sociale medier.
Efter flere udvekslinger af skrivelser indledte Myndigheden den 14. juni 2023 en undersøgelse af sagsøgeren vedrørende mulige urigtige oplysninger om sammensætningen af partiets formandskab. Ved skrivelse af 28. september 2023 gav sagsøgeren efter at have oprettet et nyt websted, som ikke længere henviste til det omtvistede formandskabsmedlem, Myndigheden meddelelse om, at partiet havde besluttet at opretholde de offentliggjorte oplysninger på sine sociale medier, hvor det omtvistede formandskabsmedlem blev fremstillet som nuværende medlem af formandskabet.
Ved afgørelse af 25. oktober 2023 (herefter »den anfægtede afgørelse«) pålagde Myndigheden sagsøgeren en finansiel sanktion i henhold til artikel 27, stk. 2, litra a), nr. vi), i forordning nr. 1141/2014 med den begrundelse, at sagsøgeren på sine sociale medier havde opretholdt urigtige oplysninger, der nævnte det omtvistede formandskabsmedlem som et nuværende medlem af formandskabet, hvilket ikke længere var tilfældet.
Rettens bemærkninger
I første række foretog Retten en fortolkning af artikel 27, stk. 2, litra a), nr. vi), i forordning nr. 1141/2014. Med henblik på det konkrete tilfælde begrænsede Retten fortolkningen af denne bestemmelse til de situationer, hvor det pågældende europæiske politiske parti på et tidspunkt bevidst har fremlagt ukorrekte oplysninger.
Hvad angår ordlydsfortolkningen fastslog Retten for det første, at denne bestemmelse ikke angiver modtageren af eller overførselsmetoden for de ukorrekte oplysninger. Retten bemærkede dog, at udtrykket »fremlagt«, som anvendes i denne bestemmelse, i normal sprogbrug betegner en præsentation, meddelelse eller forelæggelse af det, der er påkrævet. Endvidere anvendes dette udtryk, som er knyttet til ordet »oplysninger«, i andre bestemmelser i forordning nr. 1141/2014 (
2
) til at betegne de europæiske politiske partiers og europæiske politiske fondes overførsel til forskellige kompetente myndigheder af oplysninger, der er nødvendige inden for en processuel ramme. Når der i forordning nr. 1141/2014 derimod tales om overførsel af oplysninger til offentligheden, anvendes udtrykket »være tilgængelig« (
3
) og i forbindelse med oplysninger, der skal offentliggøres på internettet, udtrykkene »være tilgængelige« og »offentliggør« (
4
). Udtrykket »fremlagt ukorrekte oplysninger«, som anvendes i artikel 27, stk. 2, litra a), nr. vi), i forordning nr. 1141/2014, betegner således en præsentation, meddelelse eller forelæggelse af påkrævede oplysninger, som er ukorrekte.
For det andet bemærkede Retten, at adverbiet »bevidst« i normal sprogbrug betegner en handling, der udføres med en hensigt og forsætligt, således at udtrykket »bevidst har fremlagt ukorrekte oplysninger« taler for den fortolkning, at et europæisk politisk parti på tidspunktet for præsentationen, meddelelsen eller forelæggelsen af de påkrævede oplysninger er vidende om, at de er urigtige, men bevidst beslutter at præsentere, meddele eller forelægge dem.
Endelig udtalte Retten, at udtrykket »på et tidspunkt« i normal sprogbrug betegner, at en begivenhed kan indtræffe på et hvilket som helst tidspunkt i løbet af en given periode. I den sammenhæng fører dette udtryk til en fortolkning, hvorefter det europæiske politiske parti på et hvilket som helst tidspunkt beslutter bevidst at præsentere, meddele eller forelægge nødvendige oplysninger, som er ukorrekte.
Disse betragtninger taler derfor for en ordlydsfortolkning af artikel 27, stk. 2, litra a), nr. vi), i forordning nr. 1141/2014, hvorefter denne bestemmelse finder anvendelse på situationer, hvor det europæiske politiske parti på et hvilket som helst tidspunkt beslutter bevidst at præsentere, meddele eller forelægge nødvendige oplysninger, som er ukorrekte, med viden om, at de er urigtige.
Hvad dernæst angår fortolkningen ud fra sammenhængen bemærkede Retten for det første, at det følger af forordning nr. 1141/2014, som fastsætter den retlige og finansielle ramme for europæiske politiske partier, at disse er forpligtet til både ved deres registrering, og så længe de eksisterer, at fremlægge oplysninger for Myndigheden om betingelserne for registrering og forvaltningsbestemmelserne, bl.a. vedrørende statutterne, samt om deres finansielle situation ved bl.a. at fremsende deres årsregnskaber, en ekstern revisionsrapport samt listen over deres donorer og bidragydere og disses respektive donationer og bidrag.
For det andet udtalte Retten, at Myndigheden opretter og forvalter et register over europæiske politiske partier og europæiske politiske fonde (
5
), der er opbevaringssted for data, detaljerede oplysninger og dokumenter, der indgives som led i en ansøgning om registrering samt alle data, detaljerede oplysninger og dokumenter, der indgives efterfølgende (
6
). Dette register er en offentlig tjeneste, som sikrer gennemsigtighed, ansvarlighed og retssikkerhed, og Myndigheden driver dette register på en måde, der sikrer passende adgang til det og attestering af de dokumenter og oplysninger, som registret indeholder (
7
). Endvidere konstaterede Retten, at Parlamentet på et dertil oprettet websted offentliggør statutter for alle europæiske politiske partier, de dokumenter, der er indgivet som en del af ansøgningen om registrering, og alle ændringer, der indberettes i denne henseende, samt deres årsregnskaber og eksterne revisionsrapporter, navnene på deres donorer og disses tilhørende donationer eller bidrag, som indberettes (
8
). Det følger således af bestemmelserne i forordning nr. 1141/2014 (
9
), at oplysningerne om europæiske politiske partier, navnlig oplysninger, der betragtes som værende af afgørende offentlig interesse, skal stilles til rådighed for offentligheden af de kompetente myndigheder, som Myndigheden er en del af, med henblik på at offentligheden får passende adgang hertil. Derimod fastsætter forordningen ikke nogen forpligtelse for de europæiske politiske partier til at stille oplysninger til rådighed for offentligheden.
Endelig bemærkede Retten, at de andre typer overtrædelser, der er fastsat i artikel 27, stk. 2, litra a), nr. vi), i forordning nr. 1141/2014, såsom den omstændighed, at de europæiske politiske partier bevidst har udeladt at fremlægge oplysninger, eller at der findes væsentlige udeladelser eller fejlagtige oplysninger i deres årsregnskaber, indebærer sanktioner i tilfælde af, at disse partier ikke overholder kravene om fremsendelse af oplysninger til de kompetente myndigheder.
Det ovenfor anførte taler for en fortolkning ud fra den sammenhæng, hvori artikel 27, stk. 2, litra a), nr. vi), i forordning nr. 1141/2014 indgår, hvorefter denne bestemmelse finder anvendelse på situationer, hvor det europæiske politiske parti bevidst fremlægger ukorrekte oplysninger for de kompetente myndigheder, som Myndigheden er en del af.
Hvad endelig angår fortolkningen ud fra formålet bemærkede Retten for det første, at det endemål, der forfølges med forordning nr. 1141/2014, er at styrke den europæiske politiske bevidsthed og det europæiske repræsentative demokrati (
10
). Retten bemærkede endvidere, at styrkelsen af gennemsigtigheden omkring europæiske politiske partier (
11
) og styrkelsen af disse partiers regnskabspligt (
12
) ligeledes er et af de formål, der forfølges med denne forordning.
For det andet konstaterede Retten, at lovgiver med vedtagelsen af forordning nr. 1141/2014 tilsigtede at opfylde de ovenfor nævnte formål ved at indføre regler med henblik på at sikre, at oplysninger om europæiske politiske partier, der betragtes som værende af afgørende offentlig interesse, gøres tilgængelige for offentligheden af de kompetente myndigheder for at give offentligheden mulighed for passende adgang til disse oplysninger og for at føre effektiv kontrol med disse partiers aktiviteter.
En fortolkning ud fra formålet med artikel 27, stk. 2, litra a), nr. vi), i forordning nr. 1141/2014 fører til, at denne bestemmelse finder anvendelse på situationer, hvor det europæiske politiske parti bevidst fremlægger ukorrekte oplysninger for de kompetente myndigheder inden for rammerne af denne forordning.
Henset til det ovenstående fastslog Retten, at artikel 27, stk. 2, litra a), nr. vi), i forordning nr. 1141/2014, for så vidt som denne bestemmelse vedrører situationer, hvor det pågældende europæiske politiske parti på et tidspunkt bevidst har fremlagt ukorrekte oplysninger, skal fortolkes således, at bestemmelsen finder anvendelse på situationer, hvor et sådant parti bevidst fremlægger ukorrekte oplysninger for de kompetente myndigheder, som Myndigheden er en del af, inden for rammerne af de forpligtelser, der påhviler det i henhold til denne forordning.
I anden række undersøgte Retten, om det var med føje, at Myndigheden pålagde en finansiel sanktion i henhold til artikel 27, stk. 2, litra a), nr. vi), i forordning nr. 1141/2014 i det konkrete tilfælde. I denne henseende udtalte Retten, at Myndigheden havde pålagt sagsøgeren en finansiel sanktion i henhold til denne bestemmelse med den begrundelse, at sagsøgeren på sine sociale medier havde opretholdt offentliggjorte oplysninger, der nævnte det omtvistede formandskabsmedlem som et nuværende medlem af formandskabet, med viden om, at oplysningerne var urigtige. Retten fremhævede, at denne bestemmelse finder anvendelse på situationer, hvor det europæiske politiske parti bevidst fremlægger ukorrekte oplysninger for Myndigheden inden for rammerne af de forpligtelser, der påhviler det i henhold til den nævnte forordning. Det fremgår desuden af den nævnte bestemmelses ordlyd, at den finder anvendelse på situationer, hvor et europæisk politisk parti bevidst »fremlægger« ukorrekte oplysninger. Verbet »opretholde«, som i sædvanlig sprogbrug betyder at »beholde«, »bevare« eller »undlade at ændre«, har ikke samme rækkevidde som verbet »fremlægge«, der betegner idéen om at præsentere, meddele eller forelægge det, der er påkrævet.
Henset til disse betragtninger fandt Retten, at Myndigheden, da den pålagde sagsøgeren en finansiel sanktion i henhold til artikel 27, stk. 2, litra a), nr. vi), i forordning nr. 1141/2014 med den begrundelse, at sagsøgeren på sine sociale medier havde opretholdt offentliggjorte oplysninger, der nævnte det tidligere omtvistede formandskabsmedlem som et nuværende medlem af formandskabet, med viden om, at oplysningerne var urigtige, begik en retlig fejl. Retten annullerede derfor den anfægtede afgørelse.
Retten forkastede derimod sagsøgerens påstand om erstatning.
(
1
) – Europa-Parlamentets og Rådets forordning (EU, Euratom) nr. 1141/2014 af 22.10.2014 om statut for og finansiering af europæiske politiske partier og europæiske politiske fonde (EUT 2014, L 317, s. 1).
(
2
) – Jf. bl.a. artikel 23, stk. 4, artikel 24, stk. 4, første afsnit, artikel 25, stk. 6, og artikel 29, stk. 1, i forordning nr. 1141/2014.
(
3
) – 41. betragtning til forordning nr. 1141/2014.
(
4
) – Artikel 7, stk. 1, og artikel 32 i forordning nr. 1141/2014.
(
5
) – Artikel 7, stk. 1, i forordning nr. 1141/2014.
(
6
) – Anden betragtning til og artikel 1 i Kommissionens delegerede forordning (EU) 2015/2401 af 2.10.2015 om indhold og funktion af registret over europæiske politiske partier og fonde (EUT 2015, L 333, s. 50).
(
7
) – Fjerde betragtning til delegeret forordning 2015/2401.
(
8
) – Artikel 32, stk. 1, litra a) og d)-f), i forordning nr. 1141/2014.
(
9
) – Jf. navnlig 33. betragtning til forordning nr. 1141/2014.
(
10
) – 1. og 23. betragtning til forordning nr. 1141/2014.
(
11
) – 24., 33., 34. og 38. betragtning til forordning nr. 1141/2014.
(
12
) – 26. og 33. betragtning til forordning nr. 1141/2014.